A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK A nagyfluxusú reaktor üzemeltetése a 2010. évben /* COM/2012/0171 final */





A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK A nagyfluxusú reaktor üzemeltetése a 2010. évben A Tanács 2009. május 25-én elfogadta a Pettenben (Hollandia) működő nagyfluxusú reaktor (HFR) üzemeltetésével kapcsolatos, a Közös Kutatóközpont (JRC) által végrehajtandó hároméves (2009–2011) kiegészítő kutatási programot. A tanácsi határozat 4. cikke szerint a Bizottság éves jelentésekben tájékoztatja az Európai Parlamentet és a Tanácsot a kiegészítő kutatási program végrehajtásáról. A HFR 2010. évi tevékenységéről szóló jelentés a második a kiegészítő kutatási program időtartama alatt esedékes három jelentés közül. A program fő céljai a következők: (1) A HFR biztonságos és megbízható üzemelésének biztosítása annak érdekében, hogy a neutronáram kísérleti célokra rendelkezésre álljon. (2) A HFR hatékonyabb igénybevételének lehetővé tétele a kutatóintézetek számára különféle tudományterületeken, mint például az európai relevanciájú nukleáris reaktorokban használt fűtőelemek és anyagok biztonságának javítása, az egészségügy, beleértve az orvosi izotópok kifejlesztését az orvosi kutatás kérdéseinek megválaszolása érdekében, a magfúzió, az alapkutatás és képzés, valamint a hulladékgazdálkodás. A HFR egyben olyan képzési létesítmény, ahol a doktoranduszok és a posztdoktori kutatók nemzeti vagy európai programok keretében kutatási tevékenységet végezhetnek. A reaktort az Európában évente felállított 10 millió orvosi diagnózis több mint feléhez szükséges radioizotópok kereskedelmi előállítására is használják. A biztonságos üzemelésre és a kutatásra vonatkozó célkitűzések teljesítése érdekében az alábbiak történtek 2010-ben: 1. A HFR biztonságos üzemeltetése A reaktor az Európai Atomenergia-közösség (Euratom) tulajdonát képezi (99 évre szóló lízingszerződés keretében), az üzemeltetésért és a költségvetésért pedig a JRC felel. A HFR reaktor üzemeltetője az NRG (Nuclear Research and Consultancy Group), amely az üzemeltetés és a karbantartás mellett a reaktorhoz kapcsolódó kereskedelmi célú tevékenységeket is irányítja[1]. Működési engedélyét a holland nemzeti szabályzó hatóság, a KFD (Kernfysische Dienst) bocsátotta ki. Az atomerőművekhez hasonlóan a HFR esetében is kötelező a jogszabályban előírt tízévenkénti rendszeres biztonsági felülvizsgálat, amelyet az NRG végez. A Nemzetközi Atomenergia-ügynökség 2011 áprilisában független biztonsági értékelést (INSARR, a kutatási célú reaktorok integrált biztonsági értékelése) készített a HFR-ről. 2010 folyamán a HFR mindössze 143 napon keresztül üzemelt, mivel a reaktortartály hűtőköri vezetéke bélésének nagyszabású javítási munkálatai miatt le kellett állítani. A javítás előkészületeit és végrehajtását az irányadó nemzeti szabályozásnak és előírásoknak megfelelően a nukleáris biztonságért felelős holland hatóság felügyelte és ellenőrizte. A reaktor javítása, ellenőrzése és tesztelése összesen 201 napot vett igénybe. A HFR biztonságos és megbízható üzemeltetése érdekében a karbantartási munkálatok során a reaktor valamennyi rendszerének, szerkezeti elemének és alkotórészének megelőző, korrektív és rendszeres karbantartására sor került. Sikeresen elvégezték az üzemeltetési engedély egyik feltételét képező időszakos szivárgásvizsgálatot (0,2 bar túlnyomás, 24 órán keresztül) és a kiterjesztett üzem közbeni ellenőrzést, amely kiterjedt a hűtőköri vezeték bélésének méréses vizsgálatára is. INES-besorolású (a nemzetközi nukleárisesemény-skála szerint minősíthető) eseményről nem érkezett bejelentés. 2. Kutatás és izotóp-előállítás 2.1. Kutatás A HFR-ben a következő tudományos tevékenységek folynak: · a NeT, azaz a neutrontechnika szerkezeti integritást célzó szabványosításával foglalkozó európai hálózat irányítása (2010-ben a legfontosabb kísérleti tevékenységek tárgya az anyagok öregedési folyamatainak kisszögű neutronszórással történő tanulmányozása volt); · maradó feszültségek neutrondiffrakciós mérése, termikusan öregített erősített acélok mikroszerkezeti változásainak megfigyelése és a radioaktív bomlás termikus úton történő gyorsításának vizsgálata; · másodlagos aktinidák transzmutációjához kapcsolódó fűtőanyag-besugárzási kísérletek a nukleáris hulladék radiotoxicitásának csökkentése érdekében; · fűtőanyag-besugárzással kapcsolatos kísérletek a hasadási termékek visszatartására való képesség vizsgálatához; · a reaktor szerkezeti anyagának sugárzás hatására bekövetkező károsodását vizsgáló kísérletek (grafit, kompozitok, volfrámötvözetek és acél esetében); · a berilliumkavicsok, acélok és hegesztési varratok besugárzás alatti és utáni vizsgálata során alkalmazott, a fúziós reaktorok és a részecskegyorsítás elvén alapuló rendszerek alapjául szolgáló technológia tanulmányozása. 2.2. Izotóp-előállítás A gyógyászati felhasználásra szánt radioizotópok előállítása szempontjából a 2010-es év nem volt szokványos a HFR számára; három szakaszra bontva lehet bemutatni az eseményeket. A HFR február közepéig teljes kapacitáson termelt. A reaktort ezt követően a hűtőköri vezeték bélésének javítása idejére (az orvosi izotópok világszerte tapasztalható tartós hiánya közepette) leállították, majd normál üzemi körülmények mellett 2010 szeptemberében indult újra a termelés. A javítási munkálatok megkezdéséig az orvosi izotópok előállítása kiemelt fontosságot kapott. A fűtőelemek betöltését a kulcsfontosságú radiofarmakonok, különösen a gyógyászatban (például rákos megbetegedések kezelésére) alkalmazott molibdén-99 abszolút maximális termelési szintjéhez igazították. Ezzel az elrendezéssel nem kevesebb mint 11 besugárzási folyamat párhuzamosan történő végzése vált lehetővé az Mo-99-termelésben. A teljes kapacitáson való üzemelés idején a HFR által előállított radioizotópok mennyisége meghaladta az európai ellátási hálózat rendelkezésre álló radiokémiai feldolgozókapacitását. A becslések szerint ezen időszak alatt a HFR annyi anyagot termelt, amely naponta több mint ötvenezer beteg vizsgálatához volt elegendő, így kielégítve a globális igény mintegy 60%-át. Az üzemeltető NRG 2010 során minden erőfeszítést megtett annak érdekében, hogy az izotópellátás területén minél kevesebb zavar jelentkezzen, továbbá folyamatosan tájékoztatta a vásárlókat a javítási munkálatok előrehaladásáról és a reaktor újbóli üzembe helyezésének várható időpontjáról. A történtek rámutattak a HFR orvosi célú radioizotóp-ellátásban betöltött meghatározó szerepére is. 3. A program végrehajtásához nyújtott pénzügyi hozzájárulások 2010-ben a program végrehajtását a tagállamok az alábbi pénzügyi hozzájárulásokkal támogatták: Belgium: 400 000 EUR, Franciaország: 300 000 EUR, Hollandia: 8 223 000 EUR. Meg kell jegyezni, hogy e hozzájárulások fedezik a 2009/410/Euratom tanácsi határozat II. melléklete szerinti költségeket. Ezeket az összegeket a kereskedelmi bevételek várható szintjének figyelembevételével úgy számították ki, hogy fedezzék a reaktor 2010. évre becsült költségeit. A Bizottság semmilyen körülmények között nem finanszíroz semmiféle működési hiányt, így az esetleges karbantartási és javítási költségeket sem. A Bizottság 2010-ben a kiegészítő program keretében 800 000 EUR-t kapott a Leszerelési Alap részére elkülönített pénzügyi források részeként. A Bizottság összesen 1 674 000 EUR összegű egyéb költségeit (pl. közvetlen személyi vagy közüzemi költségek, a kiégett fűtőelemek kezelése) szintén a kiegészítő program költségvetése fedezte. A HFR 2010. évi tevékenységeit és eredményeit részleteiben az e jelentéshez kapcsolódó bizottsági szolgálati munkadokumentum mutatja be. [1] 1967. június 20-án a JRC és a Stichting Energieonderzoek Centrum Nederland, a továbbiakban: ECN (akkori nevén Stichting Reactor Centrum Nederland, RCN) együttműködési szerződést (a szerződés száma: 054-68-1 PET N) kötött egymással a JRC telephelyén üzemelő HFR reaktor működtetéséről.